CELEX: 32015D1849
Language: hu
Date: 2015-10-13 00:00:00
Title: A Bizottság (EU) 2015/1849 végrehajtási határozata (2015. október 13.) egyes Ghánából származó zöldségek tekintetében a károsító szervezetek Unióba történő behurcolása és Unión belüli elterjedése elleni intézkedésekről (az értesítés a C(2015) 6858. számú dokumentummal történt)

15.10.2015   
            
            
               HU
            
            
               Az Európai Unió Hivatalos Lapja
            
            
               L 268/33
            
         A BIZOTTSÁG (EU) 2015/1849 VÉGREHAJTÁSI HATÁROZATA
   (2015. október 13.)
   egyes Ghánából származó zöldségek tekintetében a károsító szervezetek Unióba történő behurcolása és Unión belüli elterjedése elleni intézkedésekről
   
      
         (az értesítés a C(2015) 6858. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének harmadik mondatára,
   mivel:
   
               (1)
            
            
               A tagállamok által egyes Ghánából származó növények és növényi termékek szállítmányain végzett növény-egészségügyi ellenőrzések során megállapítást nyert, hogy e növények és növényi termékek esetében nagy számban észlelték károsító szervezetek, elsősorban nem európai Tephritidae, például Ceratitis cosyra (Walker), Thrips palmi Karny, illetve Bemisia tabaci (Genn.) jelenlétét. A Ghánából származó, az Unióban károsító szervezetekkel fertőzöttként azonosított szállítmányok száma 2009 óta jelentős növekedést mutat. A legtöbb károsító szervezetet – vetőmagjaik kivételével – a Capsicum L., a Lagenaria Ser., a Luffa Mill., a Momordica L. és a Solanum L. (a S. lycopersicum L. kivételével) növényeken észlelték (a továbbiakban: „meghatározott áruk”).
            
         
               (2)
            
            
               A Bizottság által Ghánában 2012-ben és 2015-ben végzett ellenőrzések hiányosságokat állapítottak meg a növény-egészségügyi exportbizonyítványok rendszerében. A ghánai illetékes hatóságok által tett kötelezettségvállalások és intézkedések ellenére tovább emelkedett a fertőzöttként azonosított szállítmányok száma.
            
         
               (3)
            
            
               Figyelembe véve az említett ellenőrzések eredményeit és az észlelések számát, a Bizottság arra a következtetésre jutott, hogy Ghána jelenlegi növény-egészségügyi biztosítékai nem elegendőek annak biztosításához, hogy a Ghánából származó növények és növényi termékek szállítmányai károsító szervezetektől mentesek legyenek, illetve hogy a meghatározott áruk Unióba történő importja ne járjon a károsító szervezetek Unióba történő behurcolásának kockázatával.
            
         
               (4)
            
            
               A meghatározott áruk Unióba irányuló importja jelentette kockázat kezelésére indokolt intézkedéseket hozni. Következésképpen indokolt megtiltani a meghatározott áruk Unióba történő behozatalát.
            
         
               (5)
            
            
               Az intézkedéseket 2016. december 31-ig kell fenntartani a behurcolás folyamatos kockázatának kezelése érdekében, mindeközben lehetővé téve Ghána számára bizonyítványozási rendszerének javítását.
            
         
               (6)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Az Unió területére tilos behozni Ghánából származó Capsicum L., Lagenaria Ser., Luffa Mill., Momordica L. és Solanum L. (a S. lycopersicum L. kivételével) növényeket a vetőmagok kivételével.
   2. cikk
   Az 1. cikket 2016. december 31-ig kell alkalmazni.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2015. október 13-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 169., 2000.7.10., 1. o.